૨૦૧૨ની વિધાનસભાની ચૂંટણીઓમાં સાંપડેલી સફળતાની તુલનામાં આ ચૂંટણીઓમાં ભાજપને સાંપડેલી થોડી ઓછી સફળતાનું જે એવું મૂલ્યાંકન થઇ રહ્યું છે કે ભાજપની જીતમાં હાર છે અને કૉન્ગ્રેસની હારમાં જીત છે તે પરિસ્થિતિનું વાસ્તવિક મૂલ્યાંકન નથી. તો જ્યારે શિવસેનાના વડા ઉદ્ધવ ઠાકરે એમ કહે કે ગુજરાતમાં કૉન્ગ્રેસ અસલી વિજેતા છે ત્યારે પરિસ્થિતિને તેઓ પોતાના ઊંધા ચશ્મે જોઇ ભાજપ પ્રત્યેનો પોતાનો દ્વેષ જ વ્યક્ત કરી રહ્યા છે. હા, એ પણ સ્વીકારવું રહ્યું કે આ ચૂંટણીમાં રાહુલ ગાંધીએ પોતાના નવા લડાયક ચહેરાનો બરાબર પરિચય કરવા ઉપરાંત પોતાના તીખા ચબરાકીયા આક્ષેપ ભાજપ અને ખાસ કરીને નરેન્દ્ર મોદી પર ભિંસ જાળવી રાખવામાં ઠીક ઠીક પ્રમાણમાં સફળ પણ થયા છે. અલબત્ત ૯૯ના આંકડે ભાજપને અટકાવી દેવામાં કૉન્ગ્રેસને મળેલી સફળતા અને ૧૯૮૫ પછી પ્રથમ વાર ૮૦ના આંકડે પક્ષને પહોંચાડવામાં રાહુલ ગાંધીની સિદ્ધિઓનો સ્વીકાર કરીએ તો પણ પક્ષને ૨૨ વર્ષોના વનવાસમાંથી મુક્તિ આપવામાં તેઓ નિષ્ફળ રહ્યા છે. તેનો પણ સ્વીકાર કરવો રહ્યો.